b'\n_START_ARTICLE_\nNuod\xc4\x97gul\xc4\x97\n_START_SECTION_\nI\xc5\xa1vaizda\n_START_PARAGRAPH_\nNuod\xc4\x97gul\xc4\x97 yra didesn\xc4\x97 u\xc5\xbe did\xc5\xbei\xc4\x85j\xc4\x85 ant\xc4\xaf. Tai masyvi, trumpu kaklu ir stambiomis kojomis antis. Nuo juodosios anties skiriasi baltu sparn\xc5\xb3 veidrod\xc4\x97liu._NEWLINE_Patinas visas juodas, \xc5\xbealsvo metalo blizgesio. Pilvas juodais rusvas. D\xc4\x97m\xc4\x97 po akimis ir veidrod\xc4\x97lis ant sparn\xc5\xb3 balti. Snapo pamatin\xc4\x97je dalyje juodas pakilimas. Likusi snapo dalis oran\xc5\xbei\xc5\xa1kai geltona, nuo \xc5\xa1nervi\xc5\xb3 link snapo vir\xc5\xa1\xc5\xabn\xc4\x97s eina dvi juodos juostel\xc4\x97s. Kojos raudonos, pl\xc4\x97v\xc4\x97s juosvos. Rainel\xc4\x97 pilkai balta su siauru juosvu \xc5\xbeiedu i\xc5\xa1oriniame pakra\xc5\xa1tyje. Patel\xc4\x97 tamsiai ruda, pilvas balsvas. Tarp snapo ir aki\xc5\xb3 bei prie ausies yra dvi \xc5\xa1viesios d\xc4\x97m\xc4\x97s. Snapas juodas su juosvu nagu, be pakilimo. Kojos tamsiai raudonos. Rainel\xc4\x97 ruda. Jaunikliai pana\xc5\xa1\xc5\xabs \xc4\xaf patel\xc4\x99.\n_START_SECTION_\nPaplitimas\n_START_PARAGRAPH_\nEurazijoje paplitusi nuo Skandinavijos iki Kam\xc4\x8diatkos. Arealas \xc5\xa1iaur\xc4\x97je siekia Europos arktin\xc4\x97 pakrant\xc4\x99, Jamalo pusiasal\xc4\xaf, Lenos, Kolymos \xc5\xbeemup\xc4\xaf. \xc4\xae pietus paplitusi iki Baikalo, Altajaus, \xc5\xa1iaurinio Kazachstano, Pe\xc4\x8dioros vidurupio, Estijos paj\xc5\xabrio. Aptinkama ir \xc5\xa0iaur\xc4\x97s Amerikoje. \xc5\xbdiemoja Atlanto ir Ramiojo vandenyno pakrant\xc4\x97se._NEWLINE_Per migracij\xc4\x85 u\xc5\xbeklysta \xc4\xaf Lietuvos paj\xc5\xabr\xc4\xaf.\n_START_SECTION_\nBiologija\n_START_PARAGRAPH_\nVasar\xc4\x85 gyvena tundroje nedideliuose e\xc5\xbeer\xc4\x97liuose, kuri\xc5\xb3 pakra\xc5\xa1\xc4\x8diuose gausu asi\xc5\xabkli\xc5\xb3 bei viksv\xc5\xb3. Baltijos \xc5\xa1alyse peri paj\xc5\xabrio lygumose ir nedidel\xc4\x97se salose. \xc5\xbdiemoja paj\xc5\xabryje, neu\xc5\xbe\xc5\xa1\xc4\x85lan\xc4\x8diose \xc4\xaflankose. Labai gerai plaukioja ir nardo. Sunkiai pakyla ir skrenda neauk\xc5\xa1tai._NEWLINE_Monogamas. Lizd\xc4\x85 krauna ant \xc5\xbeem\xc4\x97s. Paprastai lizdas b\xc5\xabna tarp sen\xc5\xb3 \xc5\xbeoli\xc5\xb3, kr\xc5\xabm\xc5\xb3 ar akmen\xc5\xb3. D\xc4\x97tyje \xe2\x80\x93 ma\xc5\xbedaug 8 kiau\xc5\xa1iniai. Peri apie 26 dienas. Jaunikliai vikr\xc5\xabs, gerai plaukioja ir nardo, bet auga gana l\xc4\x97tai. Da\xc5\xbenai keli\xc5\xb3 vad\xc5\xb3 jaunikliai jungiasi \xc4\xaf vien\xc4\x85 bendr\xc4\x85 \xc5\xa1eimyn\xc4\x85, kuri\xc4\x85 ved\xc5\xbeioja viena patel\xc4\x97._NEWLINE_Minta v\xc4\x97\xc5\xbeiagyviais, vabzd\xc5\xbeiais ir j\xc5\xb3 lervomis, smulkiomis \xc5\xbeuvimis, moliuskais.'